<classify> ASKOFU wa Kanisa Katoliki Jimbo la Zanzibar, Augustine Shao ameitaka Serikali ya Mapinduzi ya Zanzibar SMZ kuweka utaratibu mzuri unaofahamika, utakaowawezesha makundi ya watu mbalimbali, kupata huduma za mchanga bila ya usumbufu.Askofu Shao alisema hayo nje ya kanisa baada ya ibada ya Krismasi katika Kanisa la Minara Miwili lililopo eneo la Mji Mkongwe Zanzibar. Alisema matumizi ya rasilimali ya mchanga ni makubwa kwa jamii ya watu wa kawaida na upatikanaji wake umekuwa na utaratibu mrefu wenye usumbufu kwa wananchi.Aidha, alisema matumizi ya kazi za ujenzi yamekuwa yakiongezeka siku hadi siku kufuatia kuimarika kwa familia, kwa hivyo utaratibu mzuri unahitajika kuwekwa ili watu wafaidike na nishati hiyo.Tunaiomba serikali iweke utaratibu mzuri ambao utawawezesha watu wa kawaida kupata huduma za mchanga kwa shughuli za ujenzi wa nyumba na mambo mengine, alisema.Aidha, aliitaka jamii nayo kuchukua juhudi za kulinda mazingira na vyanzo vya maji ili kuepuka uharibifu unaoweza kuleta maafa makubwa. Alisema hivi sasa dunia inakabiliwa na mabadiliko ya tabianchi, ambapo vyanzo vya maji hukabiliwa na matatizo mbalimbali ikiwemo vingine kupungua uzalishaji maji. Zanzibar inakabiliwa na tishio kubwa la uhaba wa rasilimali ya mchanga, kiasi ya kuweka kiwango maalumu cha watu na kampuni binafsi kupata huduma hiyo.SMZ ipo katika hatua za mwisho za kuweka wakala, ambaye atahusika na usambazaji wa mchanga kwa matumizi ya watu wa kawaida. Naibu Waziri wa Kilimo, Maliasili, Mifugo na Uvuvi, Dk Makame Ali Ussi alisema utaratibu wa kuweka wakala, atakayehusika na masuala ya manunuzi ya mchanga ni muhimu, kwa sababu utaondosha urasimu kwa watu wa kawaida kupata huduma hiyo, ikiwemo kuandika barua kwenda kwa sheha.  <topic>: kitaifa 